Mann siktet for drap på April (5)
Det opplyste walisisk politi på en pressekonferanse klokken 11.30 norsk tid. - Han blir i vår varetekt i Aberystwyth og vi vil fortsette avhørene. Arrestasjonen påvirker ikke vår innsats for å finne henne, sa etterforsker Reg Bevan. Inntil nylig holdt politiet muligheten åpen for at den lille jenta fortsatt kunne være i live, men på fredagens pressekonferanse var hovedetterforskeren klar på at de nå etterforsker saken som en drapssak.Den 5 år gamle jenta har vært savnet siden hun ble observert klatrende inn i en fremmed lys varebil mandag. 46 år gamle Mark Bridger ble arrestert tirsdag, mistenkt for å ha bortført den lille jenta. Nå er han mistenkt for drap. - Vi forsøker å spore bevegelsene til Mark Bridger mellom klokken 18.30 mandag og klokken 15.30 tirsdag, og alle observasjoner av ham mellom disse to tidspunktene, sa Bevan. Videre sa han at politiet også trenger informasjon om bevegelsene til en blå Land Rover Discovery mellom de to nevnte klokkeslettene.Siden April forsvant har det pågått en storstilt leteaksjon blant frivillige og profesjonelle letemannskaper. - Vi vil understreke at vi er ekstremt takknemlige for at frivillige har bistått det profesjonelle søkemannskapet i letingen etter April, sa Bevan også, men opplyste samtidig at det fra nå av kun er de profesjonelle som skal fortsette søket. Politiet åpnet ikke for spørsmål fra pressen under pressekonferansen, og kom heller ikke med informasjon om hvorfor mistanken mot Bridger nå er endret fra bortføring til drap. Saken har rystet lokalsamfunnet i den walisiske byen Machynllet. Umiddelbart etter at politiet hadde informert om den nye utviklingen i saken, møtte Sky News sitt TV-team frivillige utenfor lokalet. Da de fikk høre om utviklingen, brast de sammen i gråt.Under en pressekonferanse torsdag brøt moren til den savnede femåringen sammen da hun ba om hjelp til å finne datteren. - Det har gått over 36 timer siden April ble tatt fra oss. Det må være noen der ute som vet hvor hun er. April er bare fem år, vær så snill og hjelp oss å finne henne, sa moren til April under en pressekonferanse onsdag. Det var alt hun rakk å si før hun brøt sammen i tårer. - Familien er informert om den siste utviklingen og de vil bli fulgt opp av spesialtrente tjenestemenn, sa Bevan under fredagens pressekonferanse.
Mark Bridger (46) er siktet for drap på den 5 år gamle walisiske jenta April Jones, som forsvant mandag.